CELEX: 32010D0214
Language: hu
Date: 2010-04-12 00:00:00
Title: 2010/214/: A Bizottság határozata ( 2010. április 12. ) a 2009-ben Olaszországban bekövetkezett földrengés károsultjainak ingyen szétosztandó vagy rendelkezésére bocsátandó áruk vámmentes behozataláról (az értesítés a C(2010) 2227. számú dokumentummal történt)

13.4.2010   
            
            
               HU
            
            
               Az Európai Unió Hivatalos Lapja
            
            
               L 92/10
            
         A BIZOTTSÁG HATÁROZATA
   (2010. április 12.)
   a 2009-ben Olaszországban bekövetkezett földrengés károsultjainak ingyen szétosztandó vagy rendelkezésére bocsátandó áruk vámmentes behozataláról
   (az értesítés a C(2010) 2227. számú dokumentummal történt)
   (Csak az olasz nyelvű szöveg hiteles)
   (2010/214/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (1) és különösen annak 76. cikkére,
   tekintettel az Olasz Köztársaság kormányának 2009. április 17-i és 2010. január 4-i kérelmeire, amelyek a 2009. áprilisi olaszországi földrengés károsultjai között ingyen szétosztandó vagy számukra ingyen rendelkezésre bocsátandó áruk vámmentes behozatalának lehetővé tételére vonatkoztak,
   mivel:
   
               (1)
            
            
               A földrengés az 1186/2009/EK rendelet XVII. fejezetének C. pontja értelmében katasztrófának minősül, ezért indokolt engedélyezni a rendelet 74–80. cikkében említett feltételeknek megfelelő áruk behozatali vámok alóli mentességét.
            
         
               (2)
            
            
               Annak érdekében, hogy a Bizottság értesüljön a vámmentesen importált áruk felhasználásáról, elő kell írni, hogy az Olasz Köztársaság kormánya tájékoztassa azon intézkedéseiről, amelyeket az áruk más célra történő felhasználásának megakadályozására hozott.
            
         
               (3)
            
            
               A Bizottságot ezen kívül tájékoztatni kell a behozatalok jellegéről és mennyiségéről.
            
         
               (4)
            
            
               A Bizottság az 1186/2009/EK rendelet 76. cikkével összhangban konzultált a többi tagállammal,
            
         ELFOGADTA EZT A HATÁROZATOT:
   1. cikk
   (1)   Az 1186/2009/EK rendelet 2. cikkének (1) bekezdése a) pontja szerinti behozatali vámoktól mentesen importálhatók Olaszországba azok az árucikkek, amelyeket állami intézmények vagy az illetékes olasz hatóságok által jóváhagyott szervezetek szabad forgalomba bocsátás céljából hoznak be a 2009 áprilisában Olaszországban bekövetkezett földrengés károsultjai közötti ingyenes szétosztásra, vagy azért, hogy azokat a károsultak rendelkezésére bocsássák, miközben a kérdéses szervezetek tulajdonában maradnak.
   (2)   A katasztrófaelhárító szervezetek által szabad forgalomba bocsátás céljából behozott, a tevékenységük ellátásához szükséges árucikkekre szintén vonatkozik a vámmentesség.
   2. cikk
   Az Olasz Köztársaság kormánya legkésőbb 2010. június 30-ig közli a Bizottsággal az 1. cikk (1) bekezdésében említett jóváhagyott szervezetek jegyzékét.
   3. cikk
   Az Olasz Köztársaság kormánya legkésőbb 2010. június 30-ig tájékoztatja a Bizottságot az 1. cikk értelmében vámmentesen behozott áruk átfogó kategóriánkénti jellegéről és mennyiségéről.
   4. cikk
   Az Olasz Köztársaság kormánya legkésőbb 2010. június 30-ig tájékoztatja a Bizottságot azon intézkedésekről, amelyeket az 1186/2009/EK rendelet 78., 79. és 80. cikkének való megfelelés biztosítása érdekében hozott.
   5. cikk
   E határozat 1. cikke a 2009. április 6. és 2010. május 31. közötti behozatalokra vonatkozik.
   6. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2010. április 12-én.
      
         
            a Bizottság részéről
         
         Algirdas ŠEMETA
         
            a Bizottság tagja
         
      
   
   
      (1)  HL L 324., 2009.12.10., 23. o.